A BIZOTTSÁG 1275/2004/EK RENDELETE
(2004. július 12.)
a rizs Réunionba történő kivitelére vonatkozó részletes szabályok megállapításáról szóló 2692/89/EK rendeletnek a gazdasági év végén a hántolatlan rizs intervenciós árának változásakor a támogatás összegének kiigazítása tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 1995. december 22-i 3072/95/EK tanácsi rendeletre (1) és különösen annak 10. cikke (3) bekezdésére,
mivel:
(1)
A 2692/89/EGK bizottsági rendelet (2) nem állapít meg különleges rendelkezéseket az intervenciós ár gazdasági év végén történő változásának figyelembevételére.
(2)
A 2004/2005-ös gazdasági évtől kezdve a rizs intervenciós ára - havi növekmények nélkül - 298,35 euró/tonnáról 150 euró/tonnára változik. A versenyhelyzet eltorzulásának elkerülése érdekében az intervenciós árak csökkenését figyelembe kell venni a korábbi gazdasági év során kibocsátott és 2004/2005-ös gazdasági év elején még érvényes támogatási dokumentumok által szabályozott rizskivitelre alkalmazható támogatás összegének kiszámításához. A 2692/89/EGK rendelet 4. cikkének ezért elő kell írnia a fentiek figyelembevételét.
(3)
Következésképpen módosítani kell a 2692/89/EGK rendeletet.
(4)
Az 1878/2003/EK bizottsági rendelet (3) pályázati felhívást nyitott meg a hosszúszemű B hántolt rizs Réunion szigetre irányuló exporttámogatásának meghatározására.
(5)
Ezt a pályázati felhívást 2004. július 29-ig meg kell hosszabbítani.
(6)
Az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2692/89/EGK rendelet 4. cikkének (2) és (3) bekezdése helyébe az alábbi szöveg lép:
„(2) Abban az esetben, ha a 13. cikkben említett támogatási dokumentum érvényessége a gazdasági év vége után jár le, és ha a kivitelre a következő gazdasági év során kerül sor, a 9. cikkben előírt eljárásból fakadóan a támogatás összegét adott esetben a hántolatlan rizsnek a korábbi és az új gazdasági évben érvényes intervenciós árának különbségével igazítják ki, havi növekmény nélkül.
(3) A (2) bekezdésben említett kiigazítást a 467/67/EGK rendelet 1. cikkében meghatározott átváltási árfolyamok figyelembevételével kell elvégezni. Ha e kiigazítás eredményeként kapott támogatási összeg kevesebb, mint nulla, az említett összeget nullában kell megállapítani.”
2. cikk
Az 1878/2003/EK rendelet 1. cikke (2) bekezdésében a „június 17.” dátum helyébe „július 29.” lép.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 12-én.